ઉદ્યોગ જગતના સંગઠન સીઆઈઆઈએ ચેતવણી આપી છે કે રિઝર્વ બેન્કે રેપો રેટ વધારતા કંપનીઓના ખર્ચમાં વધારો થશે અને તેને કારણે મૂડીખર્ચ અને વિસ્તરણ યોજના પર અસર થશે. રિઝર્વ બેન્કે ગયા સપ્તાહે રેપો રેટમાં ચાર વર્ષ પછી ૨૫ બેસીસ પોઈન્ટનો વધારો કર્યો છે. સીઆઈઆઈના પ્રમુખ અને ભારતી એન્ટરપ્રાઈસીસના વાઈસ-ચેરમેન રાકેશ ભારતી મિત્તલે કહ્યું હતું કે રેપો રેટ વધારાતા બિઝનેસનો ખર્ચ વધશે અને તેને કારણે નવા રોકાણ પર અસર પડશે. જોકે આ સાથે તેમણે કહ્યું હતું કે ચોમાસું સારું રહેશે અને પૂરતો પૂરવઠો જળવાશે તો ફુગાવો નીચો આવશે અને હવે પછી નજીકના ગાળામાં રેપો રેટ ન વધે તેવું પણ બની શકે છે.તેમણે કહ્યું હતું કે ઉદ્યોગોએ તાજેતરના મહિનાઓમાં ૫૦,૦૦૦ કરોડ રૂપિયાના મૂડીખર્ચનું વચન આપ્યું હતું. વ્યાજદર વધશે તો તેના પર અસર થશે. તેમણે કહ્યું કે જો ફુગાવો અંકુશમાં આવી જશે તો રિઝર્વ બેન્ક રેપો રેટમાં કરાયેલો વધારો આગામી સમયમાં ઘટાડે અને ફરી સાનુકૂળ માહોલ સર્જાય તેવી પણ શક્યતા છે.